ROZHODNUTIE KOMISIE
zo 14. augusta 2007
o nezaradení niektorých látok, ktoré majú byť preskúmané v rámci desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych prípravkov na trh, do prílohy I, IA ani IB k tejto smernici
[oznámené pod číslom K(2007) 3846]
(Text s významom pre EHP)
(2007/565/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na druhý pododsek jej článku 16 ods. 2,
keďže:
(1)
Nariadením Komisie (ES) č. 2032/2003 zo 4. novembra 2003 o druhej fáze 10-ročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych prípravkov na trh, a ktorým sa mení a dopĺňa nariadenie (ES) č. 1896/2000 (2), sa ustanovuje zoznam aktívnych látok, ktoré sa majú posúdiť na účely ich prípadného zaradenia do prílohy I, IA alebo IB k smernici 98/8/ES.
(2)
V prípade niektorých kombinácií účinných látok a typov výrobkov zaradených do tohto zoznamu buď všetci účastníci odstúpili z programu na preskúmanie látok v súlade s článkom 8 ods. 2 nariadenia (ES) č. 2032/2003, alebo členský štát - spravodajca určený na vyhodnotenie nepredložil kompletnú dokumentáciu podľa článku 9 ods. 5 nariadenia v lehote stanovenej v prílohách V a VIII k smernici.
(3)
V dôsledku toho podľa článku 8 ods. 3 a 4 a článku 9 ods. 5 nariadenia (ES) č. 2032/2003 Komisia náležite informovala členské štáty. Tieto informácie boli 14. júna 2006 uverejnené elektronickými prostriedkami.
(4)
Do troch mesiacov od elektronického uverejnenia informácií žiadna spoločnosť alebo členský štát nevyjadrili záujem prevziať úlohu účastníka pre príslušné látky a typy výrobkov.
(5)
Príslušné látky a typy výrobkov by sa preto mali odstrániť z programu na preskúmanie látok a nemali by byť zaradené do príloh I, IA ani IB k smernici 98/8/ES.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre biocídne výrobky,
PRIJALA TOTO ROZHODNUTIE:
Článok 1
Príslušné látky a typy výrobkov uvedené v prílohe k tomuto rozhodnutiu sa nezaradia do príloh I, IA ani IB k smernici 98/8/ES.
Článok 2
Na účely tretieho pododseku článku 4 ods. 2 nariadenia (ES) č. 2032/2003 sa toto rozhodnutie uplatňuje dňom nasledujúcim po jeho uverejnení v Úradnom vestníku Európskej únie.
Článok 3
Toto rozhodnutie je určené členským štátom.
V Bruseli 14. augusta 2007